
Reuniunea informală a Miniştrilor Apărării din statele NATO

         În zilele de 9 şi 10 octombrie a.c., Budapesta a  găzduit reuniunea informală a  Miniştrilor apărării din statele NATO, ca urmare a evenimentelor petrecute în  ultima perioadă în zonele de conflict, care au adus pe masa de lucru a întrunirii o agendă consistentă. Participanţii şi-au propus ca prim obiectiv stabilirea  detaliilor pentru următorul summit.

         Miniştrii apărării din statele membre ale NATO, în prezenţa secretarului general, Jaap de Hoop Scheffer, au analizat în ce măsură dispozitivul Alianţei este adaptat la noul context în care se găsesc relaţiile sale cu Rusia.

         După invadarea teritoriului Georgiei de către armata rusă, Organizaţia Atlanticului de Nord a fost pusă în faţa solicitărilor liderilor politici din Polonia, ţările baltice şi ai altor state  din Europa de Est  de a-şi respecta obligaţia de a apăra integritatea teritorială a tuturor ţărilor, inclusiv pe cea a noilor membri  ai organizaţiei, în faţa unor posibile ameninţări din partea Rusiei. 

         Considerând că o luare de poziţie în acest sens ar putea agrava relaţia şi aşa fragilă dintre Rusia şi NATO, Franţa şi Germania s-au opus unui asemenea plan susţinut de către Comandantul suprem al forţelor aliate din Europa, generalul John Craddock, care are sprijinul SUA şi al Marii Britanii, conturându-se astfel, două poziţii diametral opuse în jurul cărora s-ar putea grupa statele membre ale Alianţei, creându-se  astfel o potenţială fisură în interiorul său.

          Dacă în privinţa acordării statutului de candidat oficial la integrarea în NATO pentru Ucraina şi Georgia poziţiile SUA şi Germaniei erau contradictorii, până la evenimentele din Caucaz din vara acestui an, ulterior acestora, divergenţele dintre cele două ţări s-au atenuat, numărul susţinătorilor aderării fostelor  republicii sovietice fiind în creştere.

          Deşi a declarat  prin vocea purtătorului  său de cuvânt, Geoff Morrell, că secretarul american al apărării, Robert Gates, se pronunţă pentru înăsprirea  politicii NATO faţă de Rusia, Pentagonul susţine că nu-şi face o ţintă din adâncirea divergenţelor cu Moscova, dar nici nu-şi va neglija obligaţiile ce-i revin în Europa. 

         Această poziţie  s-a concretizat în 20 septembrie a.c., la reuniunea informală a Alianţei Atlantice, de la Londra,  la care au fost analizate raporturile  dintre NATO şi Federaţia Rusă, în posibilitatea formării unei forţe speciale de reacţie rapidă care să apere ţările  membre ale Alianţei vecine cu Rusia, rămânând să se decidă cine o va coordona şi în ce condiţii.

          Pe agenda discuţiilor reuniunii informale de joi şi vineri, de la Budapesta, s-a aflat şi criza financiară globală. Secretarul general al NATO, Jaff de Hoop Scheffer, a apreciat că ţările membre ale Alianţei Atlantice vor trebui să-şi sporească cheltuielile militare până la două procente din PIB, chiar în condiţiile în care bugetele lor  militare, în majoritate aflate sub pragul stabilit de NATO, ar putea fi afectate de generalizarea crizei, pentru că « misiunea din Afganistan trebuie să fie o reuşită ».
           Situaţia din Afganistan, unde trupele Alianţei se confruntă cu tot mai multe dificultăţi în cadrul celei mai complexe operaţiuni desfăşurate de blocul militar de la înfiinţarea sa, a ocupat, de asemenea, un loc important în dezbaterile participanţilor. Pe fondul intensificării atacurilor sângeroase comise de talibani, necesitatea suplimentării numărului militarilor mobilizaţi pe frontul afgan a devenit iminentă.  Jaap de Hoop Scheffer, a declarat în cadrul reuniunii de joi după-amiază a ţărilor membre, că Alianţa are nevoie de mai mulţi bani, militari si elicoptere în Afganistan. 
Joi, prima din cele două zile ale întrunirii, nu a adus niciun acord concret în această privinţă între statele membre NATO, dezbaterile pe această temă continuând în ziua următoare.                                 .                           
             Ministrul afgan al apărării, Abdul Rahim Wardak, invitat la dezbatere, susţinut de generalul american John Craddok, a cerut oficial  colegilor din NATO şi altor ţări care participă la Forţa Internaţională de Asistenţă pentru Securitate (ISAF) să le permită trupelor lor să se implice în operaţiunile de combatere a traficului de heroină, să distrugă laboratoarele de producere a drogurilor şi să captureze transporturile de opiu şi heroină, activităţi care aduc talibanilor venituri estimate la circa 100 de milioane de dolari anual, sumă utilizată de aceştia în special pentru cumpărarea de arme. 

        Acest subiect a produs reacţii diferite ale statelor membre NATO, mai multe ţări precum Franţa, Germania, Portugalia, Italia, Grecia, Polonia, Belgia şi Spania şi-au exprimat rezervele, considerând că trupele din ISAF s-ar îndepărta de obiectivul misiunii lor şi că noile operaţiuni ar putea contribui la creşterea numărului victimelor dintre cetăţenii civili. România s-a alăturat acestei din urmă opinii.

         Celelalte ţări membre, mai ales SUA, Canada, Olanda şi Marea Britanie ale căror trupe se află în sudul Afganistanului, unde sunt concentrate culturile de mac, s-au  arătat favorabile extinderii responsabilităţilor trupelor, motivând că nu este vorba despre o strategie de eradicare a drogurilor care ar trebui să revină autorităţilor afgane, ci de anihilarea reţelelor care finanţează înarmarea  talibanilor. 
          În final, miniştrii apărării din ţările membre NATO, reuniţi în capitala Ungariei, au hotărât ca Forţa Internaţională de Asistenţă de Securitate (ISAF) din Afganistan să poată să acţioneze, împreună cu forţele afgane, împotriva laboratoarelor de producere a drogurilor şi a traficanţilor de narcotice.

           Decizia a fost luată în baza unei cereri a guvernului afgan, fiind în conformitate cu rezoluţia Consiliului de Securitate al ONU şi cu prevederile Planului de operaţii al Alianţei pentru Afganistan. Implicarea în acest tip de acţiuni rămâne, potrivit deciziilor forului nord-atlantic, la latitudinea autorităţilor naţionale care participă cu trupe la ISAF.  

          De asemenea, miniştrii apărării au stabilit că priorităţile Planului cuprinzător politico-militar al NATO în Afganistan sunt acordarea unei atenţii sporite instruirii armatei naţionale afgane, îmbunătăţirea relaţiilor cu Pakistanul şi intensificarea luptei împotriva narcoticelor.  

         Reuniunea de la Budapesta, care s-a desfăşurat în zilele de 9 şi 10 octombrie, a consacrat şi prima reuniune la nivel de miniştri a Comisiei speciale NATO-Georgia, în cadrul căreia s-au căutat modalităţi concrete de sprijinire a reformei forţelor armate din această ţară.                        
Imigraţia, o provocare pentru Europa

         Mijloacele media informează frecvent asupra unor aspecte legate de imigraţie cu care se confruntă Europa, a cărei populaţie, după cum arată statisticile, se află în plin proces de îmbătrânire, în timp ce rata natalităţii este vizibil în scădere.  

          Valuri de imigranţi pătrund zilnic pe teritoriul statelor europene, iar acestea caută diferite soluţii pentru a-i integra. În faţa noilor probleme cărora trebuie să le facă faţă, mergând de la scăderea securităţii cetăţenilor lor până la creşterea ratei şomajului, resentimentele populaţiei acestor state faţă de imigranţi nu sunt punctuale, ci tind să se generalizeze şi chiar să se acutizeze.

         Prin Tratatul de la Amsterdam din anul 1997, cererile de azil şi imigraţia au intrat printre responsabilităţile Uniunii Europene. 

         Cum fenomenul migraţiei într-o lume globalizată este de nestăvilit, iar problemele ce decurg din acesta nu sunt rezolvabile prin închiderea graniţelor, ci prin reglementări corecte şi într-o manieră echilibrată, Europa s-a găsit în faţa situaţiei de a-şi defini politica sa de imigraţie. 

         Parlamentul European a votat în iunie a.c., în primă lectură, o propunere de directivă prin care se stabilesc norme comune UE privind detenţia şi returnarea imigranţilor ilegali, inclusiv perioada maximă de detenţie şi interdicţia de intrare în spaţiul UE. 

        Această directivă este o primă încercare a UE de a crea o politică unică pe teritoriul său în domeniul imigraţiei ilegale şi are ca obiectiv stabilirea de reguli transparente şi corecte cu privire la reîntoarcerea voluntară, ordinele de repatriere, folosirea măsurilor coercitive, detenţia temporară şi dreptul imigranţilor ilegali de a reintra pe teritoriul UE. Toate măsurile legate de aceste aspecte respectă Drepturile fundamentale ale Omului. 
         Noul „pact” referitor la imigraţie şi azil politic ce va fi adoptat la summitul UE din 15-16 octombrie a.c. de la Bruxelles, are ca sorginte poziţia preşedintelui Franţei, Nicolas Sarkozy care a făcut din imigraţie punctul forte al politicii sale încă de când era ministru de interne. Ideea de „pact” la nivel european este motivată de faptul că, în contextul liberei circulaţii a cetăţenilor UE, în special în spaţiul Schengen fără paşapoarte, aplicarea unor politici naţionale diferite nu-şi mai are sensul. Pactul propune o serie de abordări comune întregului spaţiu comunitar: imigraţia ar trebui să fie mai selectivă, iar imigraţia ilegală ar trebui atent monitorizată, cu mai multe expulzări şi înăsprirea controalelor la graniţă. 

        În pofida fluxului de imigranţi, Europa se confruntă cu lipsa unui personal calificat, în special în domeniul ingineriei şi tehnologiei informaţiei. Comisia Europeană a propus în octombrie 2007 înfiinţarea „Cărţii albastre”, creată pe modelul Cărţii verzi americane, cu scopul de a atrage muncitori înalt calificaţi. Aceasta  conferă posesorului dreptul de şedere şi de muncă pe teritoriul UE pentru doi ani şi poate fi reînnoită. Permite, de asemenea, posesorului şi familiei acestuia, după doi ani, libertatea de a circula în cadrul UE. După cinci ani, posesorul dobândeşte statut de rezident pe termen lung. Nu oferă însă rezidenţă permanentă.

       Standardele procedurale vor fi comune, însă fiecare stat membru îşi va putea limita numărul de imigranţi cărora le oferă această carte.

       Dacă pactul european comun va restrânge imigraţia ilegală, „Cartea albastră” are menirea să deschidă poarta imigraţiei legale. În paralel însă se nasc  temeri legate de această iniţiativă, majoritatea vizând „exodul creierelor” (aşa numitul brain-drain) din ţările în curs de dezvoltare. Cum în aceste ţări sănătatea şi educaţia sunt domenii vitale, accesul la „Cartea albastră” pentru specialiştii din aceste zone va fi limitat, statele membre ale UE având posibilitatea de a respinge candidaturile la carte în domenii care ar avea de suferit din cauza lipsei de personal calificat în ţările de origine. Raportul prevede şi un salariu minim obligatoriu pentru posesorii „Cărţii albastre”, raportat la salariul mediu din fiecare ţară.

         Propunerea de „Carte Albastră” a fost votată de către deputaţii de la Comisia pentru Libertăţi Civile luni, 13 octombrie a.c., iar Raportul va fi votat în plen în luna noiembrie.

Ziua Europeană împotriva pedepsei cu moartea

Ziua de 10 octombrie a fiecărui an este declarată ca "Zi europeană împotriva pedepsei cu moartea". Cu ocazia acestui eveniment şi a aniversării a 60 de ani de la semnarea Declaraţiei Universale a Drepturilor Omului (10 decembrie 1948), Parlamentul European a găzduit lansarea fimului "15 secunde" al regizorului Gianluca Petrazzi.

Acest eveniment a fost organizat de deputata europeană Luisa Morgantini din Italia. "Filmul ne vorbeşte despre cum să cauţi dreptatea, şi nu răzbunarea" a spus deputata europeană Luisa Morgantini. Lansarea acestui  mesaj s-a făcut la Parlamentul European, deoarece sunt mulţi deputaţi europeni ca Luisa Morgantini, care susţin această cauză. Esenţa mesajului filmului este că nimeni nu trebuie condamnat la moarte, inocent sau vinovat.

Pe 18 decembrie 2007, Adunarea Generală a ONU a aprobat Rezoluţia pentru moratoriul universal al pedepsei cu moartea: 104 voturi favorabile, 54 contrare şi 29 abţineri. O rezoluţie care, cu toate acestea, nu este obligatorie. Ţările care vor să păstreze în legislaţia lor pedeapsa cu moartea sunt deci într-o minoritate. Printre acestea se numără China, Iran, Pakistan, Irak, Sudan şi Statele Unite. La rândul său, Sfântul Scaun formulează auspicii pentru o angajare internaţională în apărarea vieţii la 360 de grade, începând din momentul conceperii, cu alte cuvinte a vieţii nevinovate.
Moratoriul a reprezentat un pas înainte, o speranţă pentru viitor, dar şi un instrument de comunicare cu statele  în care pedeapsa cu moartea se mai practică şi în zilele noastre.

În 2007, pedeapsa cu moartea exista încă în 49 de ţări. Tot în 2007, au avut loc 5851 de execuţii.

Parlamentul European, prin Rezoluţia din 27 septembrie 2007 privind un moratoriu universal asupra pedepsei cu moartea invită toate instituţiile şi statele membre ale UE să continue, împreună cu Consiliul Europei, sprijinirea fără rezerve a acestei acţiuni, care reflectă valorile care stau la temelia construcţiei comunitare.
Combaterea sărăciei în Uniunea Europeană

Parlamentul European a adoptat cu o largă majoritate la 9 octombrie 2008 o rezoluţie care abordează promovarea incluziunii sociale şi combaterea sărăciei, inclusiv a sărăciei infantile în Uniunea Europeană. În anul 2005, 78 de milioane de persoane, din cele 25 de state membre, reprezentând  16% din populaţia UE, se aflau la limita sărăciei din punctul de vedere al veniturilor.

O parte semnificativă din populaţia Uniunii Europene rămâne în continuare exclusă din punct de vedere social, iar sărăcia extremă şi excluziunea socială constituie o încălcare a tuturor drepturilor omului.

În fiecare zi aproape 1,8 milioane de persoane din spaţiul comunitar sunt găzduite în adăposturi specializate pentru persoanele fără locuinţă, iar 10% dintre europeni fac parte din familii în care nimeni nu lucrează. Şomajul de lungă durată se apropie de procentul de 4%. Alte 31 de milioane de lucrători, ceea ce reprezintă 15% au salarii foarte mici, iar 17 milioane dintre lucrători, ceea ce reprezintă 8%, deşi au un loc de muncă, trăiesc în sărăcie din punctul de vedere al veniturilor. Abandonul şcolar depăşeşte 15%, iar "decalajul digital" este resimţit în continuare, deoarece 44% dintre cetăţenii UE nu au cunoştinţe informatice şi nici aptitudini de utilizare a internetului.

  Potrivit textului rezoluţiei, obiectivul principal al politicilor de incluziune socială activă trebuie să fie punerea în aplicare a drepturilor fundamentale pentru a le permite cetăţenilor să ducă o viaţă demnă şi să participe activ în societate şi pe piaţa muncii.

În ceea ce priveşte o abordare mai cuprinzătoare în vederea asigurării unei incluziuni sociale active, se subliniază faptul că trebuie să se ţină seamă şi de apariţia unor noi riscuri sociale legate de schimbările demografice, precum şi de economia bazată pe cunoaştere şi servicii.

Pentru a asigura tuturor o viaţă demnă este necesară garantarea unui venit decent. Astfel, statele membre sunt încurajate să asigure programe de venituri minime garantate pentru incluziunea socială. De asemenea, se subliniază faptul că femeile comportă un risc mai mare de a sărăci comparativ cu bărbaţii, mai ales la bătrâneţe, deoarece sistemele de asigurări sociale se bazează de multe ori pe principiul angajării remunerate fără întrerupere.

Parlamentul European invită Consiliul să aprobe un obiectiv european privind salariile minime (stabilite prin legi, convenţii colective de muncă la nivel naţional, regional sau sectorial), care să prevadă o remuneraţie egală cu cel puţin 60% din salariul mediu respectiv (naţional sau sectorial) şi, în plus, să stabilească un calendar privind data realizării acestui obiectiv de către toate statele membre.

Totodată, statele membre ar trebui să garanteze un venit minim corespunzător pentru perioadele de şomaj sau cele între angajări, acordându-se o atenţie specială categoriilor de femei care au responsabilităţi suplimentare.

Conform textului rezoluţiei statele membre ar trebui să ofere indemnizaţii suplimentare destinate grupurilor dezavantajate (de exemplu persoane cu handicap sau care suferă de boli cronice, familiile monoparentale sau familiile cu mulţi copii) care să acopere costurile suplimentare în ceea ce priveşte, asistenţa personală, utilizarea unor facilităţi specifice şi îngrijirea medicală şi socială. Este necesară stabilirea unui nivel accesibil al preţului medicamentelor pentru categoriile defavorizate social. Se subliniază necesitatea asigurării unor cuantumuri decente ale pensiilor pe caz de boală şi pentru limită de vârstă.

În ceea ce priveşte eliminarea sărăciei infantile, pornind de la analiză spre politici orientate şi punerea acestora în aplicare, în textul rezoluţiei se subliniază importanţa unei abordări corespunzătoare privind siguranţa materială şi bunăstarea copiilor, având ca fundament prevederile Convenţiei ONU privind drepturile copilului, astfel încât familiile, şi în special cele numeroase, să beneficieze de venituri suficiente pentru a asigura copiilor condiţii de locuit şi de hrană, precum şi accesul la servicii medicale, sociale şi educaţionale decente, în vederea unei dezvoltări armonioase atât din punct de vedere fizic, cât şi din acela al personalităţii. 

Statele membre ar trebui să instituie sisteme preventive de detectare a situaţiilor critice precum pierderea iminentă a locuinţei de către părinţi, abandonul şcolar brusc al copiilor sau cazurile de abuz cărora părinţii le-au fost victime în timpul propriei copilării. În paralel, ar trebui să ducă o politică activă care să vizeze prevenirea abandonului şcolar al copiilor prin intermediul unor mecanisme de sprijin pentru grupurile supuse riscurilor.

Deputaţii solicită statelor membre să facă schimb de bune practici în ceea ce priveşte participarea copiilor şi implicarea lor în luarea deciziilor care le afectează viitorul, deoarece aceasta este cea mai bună metodă de a privi lucrurile din perspectiva unui copil. De asemenea, se subliniază faptul că părinţii singuri nu trebuie să fie dezavantajaţi faţă de cuplurile cu copii în ceea ce priveşte serviciile şi exonerările. Totodată, statele membre ar trebui să garanteze faptul că toţi copiii şi toate familiile, care se confruntă cu sărăcia şi excluziunea socială, au acces la servicii de îngrijire socială de calitate.

În ceea ce priveşte politica de ocupare a forţei de muncă pentru a realiza o piaţă a muncii cuprinzătoare din punct de vedere social, statele membre ar trebui să pună în aplicare mai eficient legislaţia comunitară existentă în domeniul ocupării forţei de muncă şi al afacerilor sociale.

Referitor la asigurarea unor servicii de calitate şi garantarea accesului grupurilor  dezavantajate la acestea, statele membre sunt solicitate să ia în considerare, pentru grupurile vulnerabile, tarife sociale prestabilite în domeniul energiei şi al transporturilor în comun, precum şi facilităţi pentru obţinerea de microcredite, pentru a promova incluziunea activă. De asemenea trebuie asigurat accesul gratuit la serviciile medicale şi de educaţie pentru persoanele aflate în dificultate materială.

Potrivit solicitării deputaţilor europeni, Consiliul UE ar trebui să adopte un angajament european pentru eliminarea, până în 2015, a problemei persoanelor fără adăpost, care trăiesc pe stradă, iar statelor membre le revine responsabilitatea de a  dezvolta politici integrate pentru garantarea accesului la locuinţe de calitate şi la preţuri rezonabile pentru toţi. În plus, se solicită statelor membre să elaboreze "planuri de urgenţă pentru iarnă", în cadrul unei strategii mai cuprinzătoare privind persoanele fără adăpost, precum şi să înfiinţeze agenţii care să ofere locuinţe şi să faciliteze accesul la acestea grupurilor care se confruntă cu discriminări. 

În ceea ce priveşte reducerea sărăciei infantile, deputaţii europeni solicită statelor membre să reducă cu 50% sărăcia infantilă până în 2012, deoarece aceasta, alături de privaţiunile cu care se confruntă copiii, constituie o încălcare a drepturilor fundamentale ale omului. Această reducere ar trebui să fie cuantificată prin utilizarea unor indicatori care nu sunt exclusiv de natură economică, ca un prim angajament în vederea eliminării sărăciei infantile în Uniunea Europeană. Aceşti indicatori ar trebui să ia în considerare în special copiii proveniţi din familii care trăiesc în condiţii de sărăcie extremă.

Statele membre ar trebui să introducă programe de asistenţă pentru părinţi în diferite domenii în care sărăcia determină o carenţă de cunoştinţe în ceea ce priveşte educaţia copiilor şi să garanteze faptul că liniile telefonice de asistenţă pentru copii dispun de suficiente resurse. Se subliniază necesitatea de a se depune mai multe eforturi atât la nivelul statelor membre, cât şi la nivel comunitar pentru identificarea, studierea şi combaterea violenţei domestice şi a abuzului împotriva copiilor şi a persoanelor vârstnice.

De asemenea, se solicită statelor membre:

- să adopte politici antidrog axate îndeosebi pe educaţie, sisteme preventive, tratamentul dependenţei, decât pe sancţiuni penale;

-  să adopte măsuri de sănătate publică menite să combată inegalitatea existentă în legătură cu accesul la asistenţă medicală a  unor minorităţi etnice;

- să aplice legislaţia în materia prevenirii şi a combaterii traficului de fiinţe umane şi a discriminării.

Se face apel la promovarea sănătăţii mentale şi a bunăstării, la destigmatizarea persoanelor cu probleme de sănătate mentală şi a celor care prezintă dificultăţi la învăţare. Totodată, se face apel pentru alocarea unor resurse mai importante în ceea ce priveşte tratamentul şi îngrijirea acestor categorii de persoane.

Anul 2010 a fost desemnat ca An European pentru combaterea sărăciei şi a excluziunii sociale, lupta împotriva acestora reprezentând unul dintre obiectivele centrale ale statelor Uniunii Europene.

Schimbările climatice

Pachetul legislativ al UE privind schimbările climatice reprezintă eforturile Uniunii Europene pentru a reduce emisiile de gaze cu efect de seră cu cel puţin 20% până în 2020 şi pentru a creşte gradul de utilizare al energiei regenerabile cu până la 20%, aşa cum au stabilit liderii europeni la Consiliul European, în martie 2007. 

În această toamnă, comisiile responsabile îşi vor defini poziţia pe baza propunerilor Comisiei Europene din ianuarie a.c.

Consiliul European a adoptat în martie 2007 un plan energetic în care îşi propunea:

· creşterea eficienţei energetice cu 20%;

· reducerea emisiilor de gaze cu efect de seră cu 20%;

· folosirea surselor de energie regenerabilă în procent de 20% din totalul de energie până în 2020;

· folosirea combustibililor biologici în procent de 10% din totalul de combustibili.

Cercetările arată că încălzirea globală necesită reducerea imediată a emisiilor de gaze cu efect de seră, UE fiind unul dintre cei mai mari emitenţi.

UE doreşte să-şi concretizeze planurile legislative înainte de intrarea în ultima fază a negocierilor internaţionale pentru noul acord care va înlocui Protocolul de la Kyoto din 2009.

De asemenea, pachetul legislativ trebuie adoptat înainte de alegerile europene din iunie 2009, deoarece Parlamentul European este colegislator pentru întregul pachet, alături de Consiliu. 

În ceea ce priveşte energia regenerabilă în cadrul legislaţiei privind schimbările climatice, în ianuarie 2008, Comisia Europeană a propus o directivă privind energia regenerabilă, electricitatea, sistemele de încălzire şi răcire şi combustibilii biologici.

În cadrul Parlamentului European, directiva Comisiei Europene va fi analizată la nivelul Comisiei parlamentare pentru industrie, cercetare şi energie, raportor fiind deputatul european luxemburghez, Claude Turmes.  Raportorul susţine "că obiectivul de folosire a energiei regenerabile în proporţie de 20% din totalul de energie până în 2020 se îndreaptă în direcţia cea bună. Sistemul stabilirii garanţiei originii energiei este însă bazat pe legi vulnerabile, iar textul va pune în pericol sistemele naţionale existente de sprijinire a energiei regenerabile. De asemenea trebuie dezvoltat un text care să asigure securitatea investiţiilor în energia regenerabilă. Obiectivele naţionale trebuie foarte bine definite, iar Parlamentul European trebuie să aibă grijă să apere interesul european şi deputaţii europeni să nu acţioneze ca grupuri de interese naţionale."

Energia regenerabilă foloseşte resurse naturale, de exemplu soarele, vântul, ploaia, valurile, biomasa şi căldura geotermală. UE foloseşte energie regenerabilă în proporţie de 8,5% din totalul necesarului său de energie.

În ceea ce priveşte captarea şi stocarea bioxidului de carbon în cadrul legislaţiei privind schimbările climatice, aceasta reprezintă o tehnologie care împiedică eliberarea în atmosferă a bioxidului de carbon rezultat din arderea combustibililor fosili, în principal a cărbunelui. Tehnologia este folosită la scară redusă.

Propunerea Comisiei din ianuarie 2008, nu impune tehnologia de captare şi stocare a bioxidului de carbon ca obligatorie. În schimb, recomandă doar modalităţile de examinare, desemnare şi monitorizare a spaţiilor de stocare de către statele membre şi expune responsabilităţile actorilor implicaţi.

Raportorul parlamentar, Chris Davies, din Marea Britanie, doreşte dezvoltarea tehnologiei şi obligativitatea aplicării acesteia. El propune modificarea textului Comisiei, pentru a face folosirea tehnologiei de captare şi stocare a bioxidului de carbon mai atractivă, pentru a da un impuls dezvoltării acesteia      şi  pentru  a o impune ca obligatorie în centralele noi. Până în 2015, autorizarea construirii unor centrale noi va cere ca acestea să capteze 90% din bioxidul de carbon emis în cadrul procesului de producţie." Captarea şi stocarea bioxidului de carbon nu este magică, dar poate ajuta la obţinerea în viitor a unei tehnologii care să evite total emisiile de bioxid de carbon" susţine deputatul european Chris Davies.

Referitor la încălzirea climatică, subiect în cadrul căruia se discută despre maşini mai ecologice, Parlamentul European a aprobat un obiectiv de 125g CO2/km până în 2015 şi un obiectiv pe termen lung de 95gCO2/km până în 2020.

Comisia Europeană a propus un obiectiv obligatoriu pentru constructorii de maşini din Europa de 120gCO2/km. Obiectivul va fi respectat de constructorii de maşini în funcţie de numărul de vehicule construite, excepţiile fiind posibile doar pentru constructorii care nu vând mai mut de 10.000 de bucăţi în UE.

Raportorul parlamentar, socialistul italian Guido Sacconi, doreşte păstrarea obiectivului de 95gCO2/km până în 2020, ceea ce reprezintă 40% sub media europeană actuală.

În ceea ce priveşte sistemul european de comercializare a cotelor de emisii, în luna ianuarie 2008, Comisia a propus extinderea acestui sistem la noi sectoare şi gaze cu efect de seră. Prima fază a sistemului s-a derulat între 2005-2007, a doua fază este în curs de desfăşurare, 2008-2012, iar a treia fază va avea loc între 2013-2020.

Propunerea Comisiei Europene privind cea de-a treia fază a sistemului european de comercializare a cotelor de emisii face parte din pachetul "Schimbarea climatică 2020" ce a fost propus în ianuarie 2008 şi prevăzut pentru  adoptare la sfârşitul anului. Textul propune:

- extinderea sistemului la alte sectoare industriale (inclusiv producerea de substanţe chimice şi aluminiu);

- includerea în sistem a altor gaze cu efect de seră;

- o limită europeană pentru emisiile de gaze cu efect de seră.
Deputatul european din Irlanda, doamna Avril Doyle, a prezentat în cadrul Comisiei pentru Mediu o propunere de raport, în care a salutat „propunerea echilibrată a Comisiei Europene  care va  ameliora şi consolida semnificativ sistemul european de comercializare a cotelor de emisii". Deputatul european a propus însă următoarele  amendamente:

- cel puţin 50% (în loc de 20%, cât propusese Comisia) din veniturile provenite din licitarea cotelor să fie direcţionate către măsuri de protejare a mediului înconjurător , în  special pentru prevenirea defrişărilor şi creşterea împăduririlor şi reîmpăduririlor;

- reguli mai stricte pentru tipurile de credite pentru emisii care sunt direcţionate către investiţiile în proiectele de mediu şi cele pentru energie regenerabilă;

- creditele pentru emisii să fie acordate primilor 12 operatori care folosesc tehnologia de captare şi stocare a bioxidului de carbon;

- comunicarea de către Comisie a alocaţiilor pentru perioada 2013-2020 încă din 2010;

- importanţa pierderilor de carbon.

Raportoarea pentru decizia de distribuire între statele membre a eforturilor de reducere a emisiilor de gaze cu efect de seră, deputata europeană din Finlanda, Satu Hassi, susţine că  planurile UE nu sunt îndeajuns de ambiţioase.

Aceasta propune un obiectiv separat pentru reducerea emisiilor din afara UE, care ar putea fi îndeplinit prin cofinanţarea investiţiilor pentru protejarea mediului înconjurător în ţările în curs de dezvoltare.
	Notă:

